1 Bathesalonika 5 | Beibele Inthaneteng | Phetolelo ya Lefase le Lefsa
1 Bathesalonika 5:1-28
5 Bjale bana bešo, ge e le ka dinako le mehla,+ ga go nyakege gore le ngwalelwe selo.
2 Gobane le tseba gabotse gore letšatši la Jehofa+ le tla go swana tlwaa le lehodu la bošego.+
3 Nakong ya ge batho+ ba re: “Go na le khutšo+ le polokego,” ke moo tshenyego+ ya tšhoganyetšo e tla ba welago gateetee go etša dihlabi tša mosadi wa moimana;+ ba ka se ke ba phonyokga le gatee.+
4 Eupša lena bana bešo, ga le leswiswing+ moo letšatši leo le tla le fihlelago bjalo ka ge le be le tla fihlela mahodu,+
5 gobane ka moka le barwa ba seetša+ le ba mosegare.+ Ga re ba bošego goba ba leswiswi.+
6 Ka gona, anke re se ke ra robala+ go etša ge ba bangwe ka moka ba robala,+ eupša anke re duleng re phafogile+ gomme re dule re hlaphogetšwe monaganong.+
7 Gobane bao ba robalago+ ba tlwaetše go robala bošego+ gomme bao ba tagwago ka tlwaelo ba tagwa bošego.
8 Eupša ge e le rena ba mosegare, anke re duleng re hlaphogetšwe menaganong, re apere sephemelasefega+ sa tumelo+ le lerato gomme kholofelo ya phološo+ re e rwale e le kefa;+
9 gobane Modimo ga se a re abela kgalefo,+ eupša o re abetše go hwetša phološo+ ka Morena wa rena Jesu Kriste.+
10 O re hwetše,+ e le gore go sa šetšwe gore re dula re phafogile goba re robetše, re phele gotee le yena.+
11 Ka baka leo, tšwelang pele le kgothatšana* e bile le agana,+ feela bjalo ka ge le dira e le ka kgonthe.+
12 Bjale bana bešo, re le kgopela gore le hlomphe bao ba šomago ka thata gare ga lena gomme ba le okametše+ Moreneng e bile ba le eletša;
13 le go ba bontšha kgodišo e fetago e tlwaelegilego ka lerato ka baka la modiro wa bona.+ Ebang le khutšo seng sa lena.+
14 Ka lehlakoreng le lengwe bana bešo, re le kgothaletša gore le lemoše bao ba hlokago thulaganyo,+ bolelang ka mo go homotšago le bao ba nyamilego,+ thekgang ba fokolago, le se felele motho pelo.+
15 Le boneng gore go se be le yo a lefetšago bobe ka bobe go yo mongwe,+ eupša ka mehla phegelelang go dirana botse le go bo dira go ba bangwe ka moka.+
16 Thabang ka mehla.+
17 Le rapeleng ka mehla.+
18 Le lebogeng se sengwe le se sengwe,+ gobane se ke thato ya Modimo ka lena ka ge le le balatedi ba Kriste Jesu.
19 Le se ke la tima mollo wa moya.+
20 Le se ke la nyatša diporofeto.+
21 Kgonthišetšang dilo tšohle;+ kgomarelang se sebotse.+
22 Ilang bokgopo bja mohuta o mongwe le o mongwe.+
23 Eka yena Modimo wa khutšo+ a ka le kgethagatša ka mo go feletšego.+ Eka maikwelo le moya le mmele tša lena bana bešo di ka bolokwa di phetše gabotse maemong ka moka, di se na bosodi nakong ya go ba gona ga Morena wa rena Jesu Kriste.+
24 Yo a le bitšago o a botega gomme ruri o tla ba a dira bjalo.
25 Bana bešo, tšwelang pele le re rapelela.+
26 Dumedišang bana babo rena ka moka ka katlo e kgethwa.+
27 Ke le tlama ka tlamo e tiilego ka Morena gore lengwalo le le balelwe bana babo rena ka moka.+
28 Anke botho bjo bogolo+ bja Morena wa rena Jesu Kriste bo be le lena.
^ Goba, “homotšana.”
1 Bathesalonika 5
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D52%26Chapter%3D5%26wtlocale%3DSE%26srcid=share⊂ject=Bala Beibele Inthaneteng